[192B] །།རྒྱ་གར་སྐད་དུ། པྲ་ཏཱི་ཏྱ་ས་མུཏྤཱ་དཱ་དི་ཙ་བི་བྷངྒ་ནིརྡེ་ཤ་ནཱ་མ་སཱུ་ཏྲ། བོད་སྐད་དུ། རྟེན་ཅིང་འབྲེལ་
པར་འབྱུང་བ་དང་པོ་དང། རྣམ་པར་དབྱེ་བ་བསྟན་པ་ཞེས་བྱ་བའི་མདོ། དཀོན་མཆོག་གསུམ་ལ་ཕྱག་འཚལ་ལོ། །འདི་སྐད་བདག་གིས་ཐོས་པའི་དུས་གཅིག་ན། བཅོམ་ལྡན་
འདས་མཉན་ཡོད་ན་རྒྱལ་བུ་རྒྱལ་བྱེད་ཀྱི་ཚལ་མགོན་མེད་ཟས་སྦྱིན་གྱི་ཀུན་དགའ་ར་བ་ན་བཞུགས་སོ། །དེ་ནས་བཅོམ་ལྡན་འདས་ཀྱིས་དགེ་སློང་རྣམས་ལ་བཀའ་སྩལ་པ། དགེ་སློང་
དག་ཁྱེད་ལ་རྟེན་ཅིང་འབྲེལ་པར་འབྱུང་བ་དང་པོ་དང། རྣམ་པར་དབྱེ་བ་བསྟན་གྱི། དེ་ལེགས་པར་རབ་ཏུ་ཉོན་ལ་ཡིད་ལ་ཟུངས་ཤིག་དང་བཤད་དོ། །རྟེན་ཅིང་འབྲེལ་བར་འབྱུང་
བ་དང་པོ་གང་ཞེ་ན། འདི་ལྟ་སྟེ། འདི་ཡོད་ན་འདི་འབྱུང། འདི་སྐྱེས་པས་འདི་སྐྱེ་བ་སྟེ། འདི་ལྟ་སྟེ། མ་རིག་པའི་རྐྱེན་གྱིས་འདུ་བྱེད། འདུ་བྱེད་ཀྱི་རྐྱེན་གྱིས་རྣམ་པར་ཤེས་པ་
རྣམ་པར་ཤེས་པའི་རྐྱེན་གྱིས་མིང་དང། གཟུགས། མིང་དང། གཟུགས་ཀྱི་རྐྱེན་གྱིས་སྐྱེ་མཆེད་དྲུག་སྐྱེ་མཆེད་དྲུག་གི་རྐྱེན་གྱིས་རེག་པ། རེག་པའི་རྐྱེན་གྱིས་ཚོར་བ། ཚོར་བའི་རྐྱེན་
གྱིས་སྲེད་པ། སྲེད་པའི་རྐྱེན་གྱིས་ལེན་པ། ལེན་པའི་རྐྱེན་གྱིས་སྲིད་པ། སྲིད་པའི་རྐྱེན་གྱིས་སྐྱེ་བ། སྐྱེ་བའི་རྐྱེན་གྱིས་རྒ་ཤི་དང། མྱ་ངན་དང། སྨྲེ་སྔགས་འདོན་པ་དང། སྡུག་བསྔལ་བ་དང། ཡིད་མི་བདེ་

[193A]༄༅། །བ་དང། འཁྲུག་པ་རྣམས་འབྱུང་བར་འགྱུར་རོ། །དེ་ལྟར་ན་སྡུག་བསྔལ་གྱི་ཕུང་པོ་ཆེན་པོ་འབའ་ཞིག་པོ་འདི་འབྱུང་བར་འགྱུར་རོ། །འདི་ནི་རྟེན་ཅིང་འབྲེལ་པར་འབྱུང་བ་དང་
པོ་ཞེས་བྱའོ། །རྟེན་ཅིང་འབྲེལ་བར་འབྱུང་བའི་རྣམ་པར་དབྱེ་བ་གང་ཞེ་ན། མ་རིག་པའི་རྐྱེན་གྱིས་འདུ་བྱེད་ཅེས་བྱ་བའི་མ་རིག་པ་གང་ཞེ་ན། གང་དེ་སྔོན་གྱི་མཐའ་མི་ཤེས་པ་དང་
ཕྱི་མའི་མཐའ་མི་ཤེས་པ་དང། སྔོན་དང། ཕྱི་མའི་མཐའ་མི་ཤེས་པ་དང། ནང་མི་ཤེས་པ་དང། ཕྱི་མི་ཤེས་པ་དང། ནང་དང། ཕྱི་མི་ཤེས་པ་དང། ལས་མི་ཤེས་པ་དང། རྣམ་
པར་སྨིན་པ་མི་ཤེས་པ་དང། ལས་དང། རྣམ་པར་སྨིན་པ་མི་ཤེས་པ་དང། སངས་རྒྱས་མི་ཤེས་པ་དང། ཆོས་མི་ཤེས་པ་དང། དགེ་འདུན་མི་ཤེས་པ་དང། སྡུག་བསྔལ་མི་
ཤེས་པ་དང། ཀུན་འབྱུང་དང། འགོག་པ་དང། ལམ་མི་ཤེས་པ་དང་རྒྱུ་མི་ཤེས་པ་དང། རྒྱུ་ལས་ཡང་དག་པར་འབྱུང་བའི་ཆོས་མི་ཤེས་པ་དང། དགེ་བ་དང། མི་དགེ་བ་དང་
ཁ་ན་མ་ཐོ་བ་དང་བཅས་པ་དང། ཁ་ན་མ་ཐོ་བ་མེད་པ་དང་བསྟེན་པར་བྱ་བ་དང། བསྟེན་པར་བྱ་བ་མ་ཡིན་པ་དང། ངན་པ་དང། གྱ་ནོམ་པ་དང། ནག་པོ་དང། དཀར་པོ་
དང༑ རྣམ་པར་དབྱེ་བ་དང་བཅས་པའི་རྟེན་ཅིང་འབྲེལ་བར་འབྱུང་བ་དང། རེག་པའི་སྐྱེ་མཆེད་དྲུག་ཡང་དག་པ་ཇི་ལྟ་བ་བཞིན་ཁོང་དུ་མི་ཆུད་པ་དང། གང་དེ་དང། དེར་ཡང་དག་

[193B] མ་མཐོང་བ་དང་མངོན་པར་མ་རྟོགས་པ་དང། རྨོངས་པ་དང། ཀུན་ཏུ་རྨོངས་པ་དང། མ་རིག་པ་དང། མུན་པའི་རྣམ་པ་ཞེས་བྱ་བ་འདི་ནི་མ་
རིག་པ་ཞེས་བྱའོ། །མ་རིག་པའི་རྐྱེན་གྱིས་འདུ་བྱེད་ཅེས་བྱ་བའི་འདུ་བྱེད་གང་ཞེ་ན། འདུ་བྱེད་ནི་རྣམ་པ་གསུམ་སྟེ། གསུམ་གང་ཞེ་ན། ལུས་ཀྱི་འདུ་བྱེད་དང། ངག་གི་འདུ་བྱེད་
དང༑ ཡིད་ཀྱི་འདུ་བྱེད་དོ། །འདུ་བྱེད་ཀྱི་རྐྱེན་གྱིས་རྣམ་པར་ཤེས་པ་ཞེས་བྱ་བའི་རྣམ་པར་ཤེས་པ་གང་ཞེ་ན། རྣམ་པར་ཤེས་པའི་ཚོགས་དྲུག་སྟེ། མིག་གི་རྣམ་པར་ཤེས་པ་
དང༑ རྣ་བ་དང། སྣ་དང། ལྕེ་དང། ལུས་དང། ཡིད་ཀྱི་རྣམ་པར་ཤེས་པའོ། །རྣམ་པར་ཤེས་པའི་རྐྱེན་གྱིས་མིང་དང། གཟུགས་ཞེས་བྱ་བ་ལ་མིང་གང་ཞེ་ན། གཟུགས་ཅན་མ་
ཡིན་པའི་ཕུང་པོ་བཞི་སྟེ། ཚོར་བའི་ཕུང་པོ་དང། འདུ་ཤེས་ཀྱི་ཕུང་པོ་དང། འདུ་བྱེད་ཀྱི་ཕུང་པོ་དང། རྣམ་པར་ཤེས་པའི་ཕུང་པོའོ། །གཟུགས་གང་ཞེ་ན། གཟུགས་གང་ཡིན་པ་
ཅིའང་རུང། དེ་དག་ཐམས་ཅད་འབྱུང་བ་ཆེན་པོ་བཞི་དང། འབྱུང་བ་ཆེན་པོ་བཞི་དག་རྒྱུར་བྱས་པ་སྟེ། གཟུགས་འདི་དང། སྔ་མའི་མིང་གཉིས་ཀ་གཅིག་ཏུ་མངོན་པར་བསྡུས་
ནས་མིང་དང། གཟུགས་ཞེས་བྱའོ། །མིང་དང། གཟུགས་ཀྱི་རྐྱེན་གྱིས་སྐྱེ་མཆེད་དྲུག་ཅེས་བྱ་བའི་སྐྱེ་མཆེད་དྲུག་གང་ཞེ་ན། ནང་གི་སྐྱེ་མཆེད་དྲུག་སྟེ། མིག་ནང་གི་སྐྱེ་མཆེད་དང་

[194A]༄༅། །རྣ་བ་དང། སྣ་དང། ལྕེ་དང། ལུས་དང། ཡིད་ནང་གི་སྐྱེ་མཆེད་དོ། །སྐྱེ་མཆེད་དྲུག་གི་རྐྱེན་གྱིས་རེག་པ་ཞེས་བྱ་བའི་རེག་པ་གང་ཞེ་ན། རེག་པའི་
ཚོགས་དྲུག་སྟེ། མིག་གི་འདུས་ཏེ་རེག་པ་དང། རྣ་བ་དང། སྣ་དང། ལྕེ་དང། ལུས་དང། ཡིད་ཀྱི་འདུས་ཏེ་རེག་པའོ། །རེག་པའི་རྐྱེན་གྱིས་ཚོར་བ་ཞེས་བྱ་བའི་ཚོར་བ་གང་ཞེ་ན། ཚོར་
བ་ནི་གསུམ་སྟེ། བདེ་བ་དང། སྡུག་བསྔལ་བ་དང། བདེ་བའང་མ་ཡིན། སྡུག་བསྔལ་བའང་མ་ཡིན་པའོ། །ཚོར་བའི་རྐྱེན་གྱིས་སྲེད་པ་ཞེས་བྱ་བའི་སྲེད་པ་གང་ཞེ་ན། སྲེད་པ་ནི་གསུམ་
སྟེ༑ འདོད་པའི་སྲེད་པ་དང། གཟུགས་ཀྱི་སྲེད་པ་དང། གཟུགས་མེད་པའི་སྲེད་པའོ། །སྲེད་པའི་རྐྱེན་གྱིས་ལེན་པ་ཞེས་བྱ་བའི་ལེན་པ་གང་ཞེ་ན། ལེན་པ་ནི་བཞི་སྟེ། འདོད་པ་ཉེ་བར་
ལེན་པ་དང། ལྟ་བ་ཉེ་བར་ལེན་པ་དང། ཚུལ་ཁྲིམས་དང། བརྟུལ་ཞུགས་ཉེ་བར་ལེན་པ་དང། བདག་ཏུ་སྨྲ་བ་ཉེ་བར་ལེན་པའོ། །ལེན་པའི་རྐྱེན་གྱིས་སྲིད་པ་ཞེས་བྱ་བའི་སྲིད་པ་གང་ཞེ་
ན༑ སྲིད་པ་ནི་གསུམ་སྟེ། འདོད་པའི་སྲིད་པ་དང། གཟུགས་ཀྱི་སྲིད་པ་དང། གཟུགས་མེད་པའི་སྲིད་པའོ། །སྲིད་པའི་རྐྱེན་གྱིས་སྐྱེ་བ་ཞེས་བྱ་བའི་སྐྱེ་བ་གང་ཞེ་ན། གང་སེམས་ཅན་
དེ་དང། དེ་དག་གི་སེམས་ཅན་གྱི་རིས་དེ་དང། དེ་དག་ཏུ་གང་སྐྱེ་བ་དང། ཤིན་ཏུ་སྐྱེ་བ་དང། འཕོ་བ་དང། མངོན་བར་འབྱུང་བ་དང། རབ་ཏུ་འབྱུང་བ་དང། ཕུང་པོ་སོ་སོར་ཐོབ་པ་དང་

[194B] སྐྱེ་མཆེད་སོ་སོར་ཐོབ་པ་དང་ཕུང་པོ་རྣམས་མངོན་པར་གྲུབ་པ་དང། སྲོག་གི་དབང་པོ་རབ་ཏུ་སྐྱེས་པ་འདི་ནི་སྐྱེ་བ་ཞེས་བྱའོ། །སྐྱེ་བའི་རྐྱེན་གྱིས་རྒ་
ཤི་ཞེས་བྱ་བའི་རྒ་ཤི་གང་ཞེ་ན། གང་དེའི་སྤྱི་ཐེར་དང་སྐྲ་དཀར་དང། གཉེར་མའི་ཚོགས་པ་དང། རྙིས་པ་དང། ཞུམ་པ་དང། བ་ལང་ཆུ་འཐུང་བ་ལྟར་གུག་པ་དང། ལུས་ནག་པོའི་
ཐིག་ལེས་གང་བ་དང། ལུད་པ་ལུ་ཞིང་དབུགས་རྒོད་པ་དང། མདུན་དུ་ལུས་འབུབ་པ་ལྟར་བྱེད་པ་དང། འཁར་བ་ལ་བརྟེན་པ་དང། བླུན་པས་མོང་རྟུལ་བ་ཉིད་དང། ཞན་པ་ཉིད་དང་
ཉམས་པ་དང། ཡོངས་སུ་ཉམས་པ་དང། དབང་པོ་རྒུད་པ་དང་ཉམས་པ་དང། འདུ་བྱེད་རྣམས་རྙིངས་པ་དང། ཤིན་ཏུ་རྙིངས་པར་གྱུར་པ་འདི་ནི་རྒ་བ་ཞེས་བྱའོ། །འཆི་བ་གང་ཞེ་ན་
སེམས་ཅན་གང་ཡིན་པ་དེ་དང། དེ་དག་སེམས་ཅན་གྱི་རིས་དེ་དང། དེ་དག་ནས་འཕོས་པ་དང། འཕོ་བ་ཉིད་དང། ཞིག་པ་དང། ནང་ཉམས་པ་དང། ཚེ་ཉམས་པ་དང། དྲོད་ཡལ་བ་
དང། སྲོག་གི་དབང་པོ་འགགས་པ་དང། ཕུང་པོ་རྣམས་འདོར་བ་དང། ཤི་བ་དང། དུས་བྱེད་པ་འདི་ནི་ཤི་བ་ཞེས་བྱ་སྟེ། ཤི་བ་འདི་དང། སྔ་མ་རྒ་བ་གཉིས་གཅིག་ཏུ་བསྡུས་ནས་
རྒ་ཤི་ཞེས་བྱ་སྟེ། འདི་ནི་རྟེན་ཅིང་འབྲེལ་བར་འབྱུང་བ་རྣམ་པར་དབྱེ་བ་ཡིན་ནོ། །དགེ་སློང་དག་ཁྱེད་ལ་རྟེན་ཅིང་འབྲེལ་བར་འབྱུང་བ་དང་པོ་དང། རྣམ་པར་དབྱེ་བ་བཤད་པར་བྱའོ།།

[195A]༄༅། །ཞེས་ངས་སྨྲས་པ་གང་ཡིན་པ་དེའི་ཆེད་དུ་ངས་སྨྲས་པ་འདི་དག་ཡིན་ནོ། །རྟེན་ཅིང་འབྲེལ་བར་འབྱུང་བའི་དང་པོ་དང་རྣམ་པར་དབྱེ་བ་བསྟན་པ་ཞེས་བྱ་བའི་
མདོ་རྫོགས་སོ།།